ΓΡΑΠΤΗ ΕΡΩΤΗΣΗ E-2154/98

υποβολή: Laura González Álvarez (GUE/NGL) και Pedro Marset Campos (GUE/NGL) προς την Επιτροπή

(13 Ιουλίου 1998)

Θέμα: Κίνδυνος εξαφάνισης του τετράονος (Urogallo) στις Αστούριες (Ισπανία)

Στο φυσικό πάρκο Muniellos στις Αστούριες, σε δεκαπέντε χρόνια (1981-1996), οι φωλιές των τετραόνων μειώθηκαν κατά 60 % περίπου, σύμφωνα με μελέτες που εκπονήθηκαν από το ICONA (Ιστιντούτο για τη Διατήρηση της Φύσης) και την Ομάδα Περιβαλλοντικών Μελετών του Πριγκηπάτου των Αστουριών, σε μεγάλο βαθμό λόγω της δράσεως των λαθροκυνηγών.

Οι λαθροκυνηγοί κυνηγούν το είδος αυτό, το οποίο από πολλών ετών είναι υπό εξαφάνιση, παρακολουθώντας το τραγούδι του στη φωλιά του ζευγαρώματος. Οι λαθροκυνηγοί εντοπίζουν τα ελάχιστα δείγματα του είδους από το τραγούδι του θηλυκού τετράονος και περιμένουν και το αρσενικό ώστε να τα σκοτώσουν και τα δύο.

Η κατάσταση του τετράονος χρησιμεύει ως δείκτης για την κατάσταση της διατήρησης των σημαντικότερων βουνών των υγροβιότοπων της Ισπανίας, ενώ οι ζώνες της Ισπανίας όπου ζει ο τετράων θεωρούνται ως το καταφύγιο των τελευταίων πτηνών του είδους αυτού στη νότιο Ευρώπη.

Δεδομένου ότι η πρακτική της παράνομης θήρας προστατευόμενων ειδών εξακολουθεί να υπάρχει σε ολόκληρη την ισπανική επικράτεια,

1. Γνωρίζει η Επιτροπή τον απάνθρωπο τρόπο με τον οποίο οι λαθροκυνηγοί θανατώνουν τους τετράονες;

2. Περιλαμβάνεται το είδος αυτό στην ενίσχυση που χορηγείται βάσει του κανονισμού (ΕΚ) 1467/94(1), σχετικά με τη διατήρηση, το χαρακτηρισμό, τη συλλογή και τη χρησιμοποίηση των γενετικών πόρων στη γεωργία;

3. Σε ποιο βαθμό θεωρείται ότι παραβιάζεται η οδηγία 92/43/ΕΟΚ(2) του Συμβουλίου, σχετικά με τη διατήρηση των βιότοπων και της άγριας χλωρίδας και πανίδας, λόγω της προφανούς αδράνειας των αρμοδίων αρχών;

4. Δεδομένου ότι η Επιτροπή θεωρεί ως άμεση προτεραιότητα την προώθηση της βιώσιμης ανάπτυξης, δεν θα έπρεπε να αποκατασταθεί ένας διάλογος με τις ισπανικές αρχές ώστε να καθορισθεί ένα κατάλληλο πλαίσιο για την προστασία του είδους αυτού, με τη συμμετοχή των τοπικών πληθυσμών για την προστασία της φυσικής κληρονομιάς, ώστε οι αγροφύλακες να είναι επαρκώς εξοπλισμένοι για την καταπολέμηση των λαθροκυνηγών;

Απάντηση της κας Bjerregaard εξ ονόματος της Επιτροπής

(16 Σεπτεμβρίου 1998)

1. Η Επιτροπή γνωρίζει ότι η λαθροθηρία του εν λόγω είδους πραγματοποιείται κυρίως την άνοιξη, την εποχή της αναπαραγωγής. Οι λαθροθήρες επωφελούνται της στιγμής του ωδικού καλέσματος για να πλησιάσουν και να πυροβολήσουν.

2. Ο κανονισμός (ΕΚ) 1467/94 του Συμβουλίου της 20 Ιουνίου 1994 σχετικά με την διατήρηση, τον χαρακτηρισμό, την συλλογή και την χρήση των γενετικών πόρων στην γεωργία, δεν καλύπτει τα άγρια είδη, εκτός αντιπροσωπεύουν μια πραγματική ή δυνητική χρησιμότητα για την γεωργία. Για τον λόγο αυτό, είναι πολύ λίγο πιθανό να αποτελεί ο τσαλαπετεινός, επιλέξιμο είδος προτεραιότητας.

3. Το είδος αυτό δεν αναφέρεται στο παράρτημα ΙΙ/2 της οδηγίας 79/409/ΕΟΚ του Συμβουλίου της 2 Ιουνίου 1979 περί της διατηρήσεως των αγρίων πτηνών(3), ως θηρεύσιμο είδος στην Ισπανία. Κατά συνέπειαν, σύμφωνα με το άρθρο 5 της οδηγίας, τα κράτη μέλη οφείλουν να απαγορεύουν την εκούσια θανάτωση του εν λόγω είδους πτηνού. Η Ισπανία δεν επιτρέπει την θήρευση του εν λόγω είδους στην επικράτειά της. Η λαθροθηρία του είδους αποτελεί το αντικείμενο ποινικής δίωξης.

4. Ο εξοπλισμός των δασοφυλάκων αποτελεί αρμοδιότητα των κρατών μελών. Ωστόσο, οι ισπανικές αρχές ανακοίνωσαν στην Επιτροπή την πρόθεσή τους να υποβάλουν έκθεση σχετικά με την κατάσταση του είδους, κατά τη διάρκεια προσεχούς συνεδριάσεως της Επιτροπής "Ornis" (επιτροπή που προβλέπεται από την οδηγία και απαρτίζεται από εκπροσώπους των κρατών μελών). Η Ισπανία προτίθεται να ζητήσει την υπαγωγή του είδους αυτού στις χρηματοδοτήσεις προτεραιότητας του προγράμματος Life-Nature.

(1) ΕΕ L 159 της 28.6.1994, σελ. 1.

(2) ΕΕ L 206 της 22.7.1992, σελ. 7.

(3) ΕΕ L 103 της 25.4.1979.